Επενδύσεις σε ομολογίες

Οι ομολογίες είναι τίτλοι που εκδίδονται είτε από το Δημόσιο είτε από επιχειρήσεις (εταιρικά ομόλογα) και χρησιμοποιούνται για τον δανεισμό κεφαλαίων από το ευρύτερο επενδυτικό κοινό. Ο εκδότης του τίτλου (δανειζόμενος) υπόσχεται στον κάτοχο του τίτλου (ομολογιούχο επενδυτή) την καταβολή του ποσού που δανείσθηκε συν τους αναλογούντες τόκους. Ουσιαστικά το ομόλογο είναι δάνειο που παρίσταται με τίτλους. Οι ομολογίες συνήθως έχουν μεγάλη διάρκεια, και οπωσδήποτε μεγαλύτερη του έτους. Τίτλοι με διάρκεια μικρότερη του έτους καλούνται έντοκα γραμμάτια.

Η εξόφληση των ομολογιών γίνεται είτε εφάπαξ στο τέλος της ζωής τους (ομολογίες χωρίς τοκομερίδιο), είτε τμηματικά σε προκαθορισμένα χρονικά διαστήματα για όσα έτη διαρκεί η ομολογία (ομολογίες με τοκομερίδιο). Το τοκομερίδιο είναι οι περιοδικές πληρωμές τόκων προς τον ομολογιούχο. Στα ομόλογα μηδενικού τοκομεριδίου το ποσό των τόκων καταβάλλεται στη λήξη της ομολογίας. Για τις ομολογίες με τοκομερίδιο, η καταβολή του τοκομερίδιου πραγματοποιείται σε τακτά χρονικά διαστήματα (εξάμηνα ή έτος).

Οι όροι έκδοσης της ομολογίας καθορίζουν την ονομαστική αξία της ομολογίας, τη λήξη της και τις καταβολές των τόκων. Ονομαστική αξία της ομολογίας είναι η αξία που θα εισπράξει ο ομολογιούχος στη λήξη της ομολογίας. Το επιτόκιο το οποίο αναγράφεται επί της ομολογίας ονομάζεται ονομαστικό επιτόκιο. Πολλαπλασιάζοντας το ονομαστικό επιτόκιο με την ονομαστική αξία της ομολογίας προκύπτει το ποσό του τοκομερίδιου της ομολογίας. Έτσι σε μια ομολογία με ονομαστική αξία €100.000 και ονομαστικό ετήσιο επιτόκιο 10 %, το ετήσιο τοκομερίδιο είναι, €100.000 Χ 10 % = €10.000. Το τοκομερίδιο μπορεί να παραμένει σταθερό για όλη τη διάρκεια της ομολογίας ή να μεταβάλλεται.

Για σκοπούς λογιστικής παρακολούθησης οι επενδύσεις σε ομολογίες αναγνωρίζονται είτε στο κυκλοφορούν είτε στο πάγιο ενεργητικό. Όταν η επιχείρηση έχει τη πρόθεση να διατηρήσει την επένδυση σε ομολογίες για μεγάλο χρονικό διάστημα η επένδυση κατατάσσεται στην κατηγορία του παγίου ενεργητικού. Οι ομολογίες τις οποίες η επιχείρηση έχει την πρόθεση να διακρατήσει μέχρι τη λήξη τους παρακολουθούνται σε λογαριασμό του παγίου ενεργητικού υπό τον τίτλο «Τίτλοι διακρατούμενοι ως τη λήξη». Οι επενδύσεις σε ομολογίες κατατάσσονται στην κατηγορία του κυκλοφορούντος ενεργητικού όταν μπορούν να ρευστοποιηθούν ευχερώς και ο ομολογιούχος (επενδυτής) έχει την πρόθεση να τις ρευστοποιήσει εντός της επόμενης χρήσης από την ημερομηνία κατάρτισης της κατάστασης οικονομικής θέσης.

Επιμέτρηση των επενδύσεων σε ομολογίες

Τα ομόλογα κατά την αρχική τους αναγνώριση αποτιμώνται στο κόστος απόκτησης τους. Το κόστος απόκτησης ενός ομολόγου προσδιορίζεται από την τιμή αγοράς του τίτλου την ημερομηνία απόκτησης. Η τιμή αγοράς της ομολογίας είναι ίση με το άθροισμα : (α) της παρούσας αξία όλων των μελλοντικών τοκομερίδιων της ομολογίας και (β) της παρούσας αξίας της τιμής εξοφλήσεως της ομολογίας. Για την προεξόφληση των μελλοντικών εισπράξεων χρησιμοποιείται το ισχύον επιτόκιο της αγοράς για ομόλογα με παρόμοια χαρακτηριστικά. Το ισχύον επιτόκιο της αγοράς είναι η απόδοση την οποία απαιτούν οι επενδυτές από την επένδυσή τους σε ομόλογα.

Τα ομόλογα μετά την αρχική τους αναγνώριση μπορούν να αποτιμηθούν είτε βάσει της μεθόδου του αποσβεσμένου κόστους, είτε στην εύλογη αξία τους

Μέθοδος του αποσβεσμένου κόστους.

Σύμφωνα με τη μέθοδο του αποσβεσμένου κόστους οι επενδύσεις σε ομολογίες αποτιμώνται στο ποσό της αρχικής τους αναγνώρισης, μείον τις αποπληρωμές κεφαλαίου και μετά την αφαίρεση κάθε μείωσης της αξίας της επένδυσης λόγω απομείωσης ή μη εισπραξιμότητας. Η λογιστική καταχώρηση της επένδυσης σε ομολογίες καθορίζεται από τη σχέση του ονομαστικού επιτοκίου της ομολογίας με το ισχύον επιτόκιο της αγοράς για ομόλογα με παρόμοια χαρακτηριστικά.

**Το ονομαστικό επιτόκιο της ομολογίας είναι ίσο με το ισχύον επιτόκιο της αγοράς**

Όταν το ονομαστικό επιτόκιο της ομολογίας είναι ίσο με το ισχύον επιτόκιο της αγοράς, η τιμή αγοράς της ομολογίας είναι ίση με την ονομαστική αξία της ομολογίας. Σε αυτή την περίπτωση η έκδοση της ομολογίας γίνεται **στο άρτιο**.

**Παράδειγμα 6**

Η επιχείρηση «ΜΤ ΑΕ» αγοράζει την 1/1/20Χ0 κατά την έκδοσή της ομολογία η οποία εκδόθηκε από την «ΑΒ ΑΕ» και έχει τα παρακάτω χαρακτηριστικά:

- Ονομαστική αξία: €100.000

- Διάρκεια : 5 έτη

- Ονομαστικό επιτόκιο 10 %, ετήσιο σταθερό

- Το τοκομερίδιο καταβάλλεται την 31 Δεκεμβρίου κάθε έτους.

Το ποσό του τοκομεριδίου είναι: €100.000 Χ 10 % = 10.000.

Το ισχύον επιτόκιο της αγοράς για ομόλογα με παρόμοια χαρακτηριστικά είναι 10 %.

Η λογιστική χρήση της «ΜΤ ΑΕ» αρχίζει την 1 Ιανουαρίου κάθε έτους και λήγει την 31 Δεκεμβρίου κάθε έτους.Την 1/1/20Χ0 η παρούσα αξία των εισπράξεων από τοκομερίδια είναι :

Η παρούσα αξία της τιμής εξόφλησης της ομολογίας είναι:

****

**Η τιμή αγοράς της ομολογίας είναι : €37.910 + €62.090 = €100.000.**

**Το ονομαστικό επιτόκιο της ομολογίας είναι χαμηλότερο από το ισχύον επιτόκιο της αγοράς**

Όταν το ονομαστικό επιτόκιο της ομολογίας είναι χαμηλότερο από το ισχύον επιτόκιο της αγοράς, η τιμή έκδοσης της ομολογίας είναι μικρότερη από την ονομαστική αξία της ομολογίας. Σε αυτή την περίπτωση η έκδοση της ομολογίας γίνεται **υπό το άρτιο**.

**Παράδειγμα 7**

Έστω τα δεδομένα του παραδείγματος 8.6 με τη διαφορά ότι το ισχύον επιτόκιο της αγοράς για ομόλογα με παρόμοια χαρακτηριστικά είναι 12 %. Οι ομολογίες που εξέδωσε η «ΑΒ ΑΕ» πρέπει να προσφέρουν στην «ΜΤ ΑΕ» απόδοση 12 %. Διαφορετικά η «ΜΤ ΑΕ» δεν έχει κίνητρο να επενδύσει σε αυτές τις ομολογίες. Ωστόσο, η ονομαστική απόδοση αυτών των ομολογιών είναι 10 %. Για να επιτευχθεί απόδοση 12 % πρέπει να μεταβληθούν οι όροι έκδοσης της ομολογίας. Το τοκομερίδιο και η ονομαστική αξία της ομολογίας δεν είναι εύκολο να τροποποιηθούν. Προκειμένου να επιτευχθεί η απαιτούμενη απόδοση πρέπει να προσαρμοστεί η τιμή έκδοσης/αγοράς της ομολογίας.

Την 1/1/20Χ0 η παρούσα αξία των εισπράξεων από τοκομερίδια είναι :

Η παρούσα αξία της τιμής εξόφλησης της ομολογίας είναι:

****

**Η τιμή έκδοσης/αγοράς της ομολογίας είναι : €36.048 + €56.740 = €92.788.**

*Μέθοδος του πραγματικού (ή αποτελεσματικού) επιτοκίου*

Σύμφωνα με αυτή τη μέθοδο τα έσοδα από την ομολογία προσδιορίζονται πολλαπλασιάζοντας τη λογιστική αξία της ομολογίας με το πραγματικό επιτόκιο της ομολογίας. Η διαφορά μεταξύ του πραγματικού εσόδου από την ομολογία σε κάθε χρήση και του ποσού του τοκομεριδίου χρησιμοποιείται για την κατανομή της υπό το άρτιο διαφοράς. Για τον προσδιορισμό του πραγματικού εσόδου από την επένδυση στην ομολογία και της λογιστικής αξίας της ομολογίας πρέπει να καταρτιστεί ο ακόλουθος πίνακας:

**Πίνακας απόσβεσης επένδυσης σε ομολογίες**

|  |  |  |  |  |  |  |
| --- | --- | --- | --- | --- | --- | --- |
| Ημ/νια | (1)  Τοκομερίδιο | (2)  Πραγματικό  Έσοδο(12%)\* | (3)  Απόσβεση διαφοράς υπό το άρτιο  (2-1) | (4)  Αναπόσβεστη  Διαφορά υπό το άρτιο  (4-3) | (5)  Λογιστική  Αξία Ομολόγων  (5+3) | (6)  Απόδοση επένδυσης |
| 1/1/20Χ0 | - | - | - | (€) 7.212 | (€)92.788 |  |
| 31/12/20Χ0 | (€)10.000 | (€) 11.135 | (€)1.135 | 6.077 | 93.923 | 12 %\*\* |
| 31/12/20Χ1 | 10.000 | 11.271 | 1.271 | 4.807 | 95.194 | 12 % |
| 31/12/20Χ2 | 10.000 | 11.423 | 1.423 | 3.383 | 96.617 | 12 % |
| 31/12/20Χ3 | 10.000 | 11.594 | 1.594 | 1.790 | 98.210 | 12 % |
| 31/12/20Χ4 | 10.000 | 11.790 | 1.790 | 0 | 100.000 | 12 % |
|  |  | 57.212 | 7.212 |  |  |  |

\* Λογιστική αξία στην αρχή της χρήσης x πραγματικό επιτόκιο

\*\* πραγματικό έσοδο (2) / λογιστική αξία της επένδυσης στην αρχή της χρήσης

για το 20Χ0 : €11.135/€92.788 = 12 % κ.ο.κ. για τα υπόλοιπα έτη

*Έχουν στρογγυλοποιηθεί ποσά*